
PARLAMENTUL ROMÂNIEI

CAMERA DEPUTAŢILOR

	     COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti 10 iunie 2013        

 P l - x  189/2013            


AVIZ
asupra propunerii legislative privind înfiinţarea, organizarea şi funcţionarea Agenţiei Naţionale a Zonei Montane
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind înfiinţarea, organizarea şi funcţionarea Agenţiei Naţionale a Zonei Montane, trimisă cu adresa nr. Pl. x. 189 din 5 iunie 2013 şi înregistrată cu nr. 31/728 din 5 iunie 2013.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră Decizională.

Potrivit dispoziţiilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă în şedinţa din 10 iunie 2013.
Senatul, în calitate de primă Cameră sesizată, a respins propunerea legislativă în şedinţa din 3 iunie 2013.
Iniţiativa legislativă are ca obiect de reglementare înfiinţarea, organizarea şi funcţionarea Agenţiei Naţionale a Zonei Montane, instituţie publică cu personalitate juridică în subordinea Ministerului Agriculturii şi Dezvoltării Rurale, finanţată integral de la bugetul de stat, care are ca scop aplicarea strategiei şi politicilor Guvernului în domeniul dezvoltării şi protecţiei zonelor montane din România, zone marcate de specificitate, fragile ecologic şi defavorizate economico-social din cauze naturale, care necesită o gestiune specifică.
Membrii Comisiei au examinat propunerea legislativă supusă avizării, expunerea de motive, avizul favorabil cu observaţii şi propuneri al Consiliului Legislativ, transmis cu adresa nr. 158 din 18 martie 2013 şi punctul de vedere al Guvernului, transmis cu adresa nr. 503 din 12 aprilie 2013, prin care nu susţine iniţiativa legislativă, întrucât încalcă art. 117 alin. (2) din Constituţia României, republicată, potrivit căruia “Guvernul şi ministerele, cu avizul Curţii de Conturi, pot înfiinţa organe de specialitate, în subordinea lor , numai dacă legea le recunoaşte această competenţă”, precum şi art. 1 alin. (4) din Legea fundamentală, conform căruia “Statul se organizează potrivit principiului separaţiei şi echilibrului puterilor – legislativă, executivă şi judecătorească – în cadrul democraţiei constituţionale“. 
Iniţiativa legislativă propune înfiinţarea unui organ de specialitate în subordinea Guvernului, iar nu a unei hotărâri a Guvernului sau a unei ordonanţe de urgenţă şi, totodată, în absenţa avizului Curţii Constituţionale.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a acestei iniţiative legislative, întrucât, propunerea legislativă se suprapune cu cadrul legislativ deja existent, creat prin Legea nr. 26/2012 pentru aprobarea Ordonanţei de urgenţă a Guvernului nr. 70/2010 privind unele măsuri pentru reorganizarea Ministerului Agriculturii şi Dezvoltării Rurale, precum şi a unor structuri aflate în subordinea acestuia.
Totodată, Legea nr. 26/2012 prevede repunerea în drepturi şi în posturile aferente a personalului disponibilizat, precum şi preluarea în structura sa organizatorică a CEFIDEC.

În raport de obiectul şi conţinutul reglementării, propunerea legislativă face parte din categoria legilor ordinare. 
                     PREŞEDINTE,                        
                                   SECRETAR,

                Liviu-Bogdan CIUCĂ              


Theodor-Cătălin NICOLESCU
Consilier, Iuliana Fuiorea

